NEUVOSTON ASETUS (EY) N:o 736/96,

annettu 22 päivänä huhtikuuta 1996,

yhteisön etua koskevien raakaöljy-, maakaasu- ja sähköalan investointihankkeiden ilmoittamisesta komissiolle

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 213 artiklan,

ottaa huomioon Euroopan atomienergiayhteisön perustamissopimuksen ja erityisesti sen 192 artiklan,

ottaa huomioon komission ehdotuksen (1),

ottaa huomioon Euroopan parlamentin lausunnon (2),

ottaa huomioon talous- ja sosiaalikomitean lausunnon (3),

sekä katsoo, että

selvyyden ja uusien muutosten vuoksi yhteisön etua koskevien öljy-, maakaasu- ja sähköalan investointihankkeiden ilmoittamisesta komissiolle 18 päivänä toukokuuta 1972 annettu neuvoston asetus (ETY) N:o 1056/72 (4) olisi kirjoitettava uudelleen,

yhteisen energiapolitiikan käyttöön ottaminen on eräs yhteisöjen tavoitteista; komission tehtävänä on ehdottaa toimenpiteitä tähän tavoitteeseen pääsemiseksi,

mainitun asetuksen mukaisesti saatavat tiedot ovat tarpeellisia komission pysyväisluonteiselle toiminnalle, ja ne muodostavat ainoan komission yksikköjen käytössä olevan virallisen tietolähteen tuotanto-, jalostus- ja kuljetuskapasiteetin kehittymisestä sähkö-, raakaöljy- ja maakaasualalla,

tutustuttuaan komission 18 päivänä joulukuuta 1968 antamaan tiedonantoon yhteisön energiapolitiikan alustavista suuntaviivoista neuvosto 13 marraskuuta 1969 pidetyssä 88. istunnossaan:

- hyväksyi tiedonannon perusperiaatteet pysyvien edustajien kertomuksen perusteella,

- kehotti komissiota antamaan sille mahdollisimman pian alaa koskevat konkreettiset ja kiireellisimmät ehdotukset,

- päätti tarkastella ehdotuksia mahdollisimman pian, jotta saataisiin aikaan yhteisön energiapolitiikka,

yhteisön investointien kehitystä koskevan yleiskuvan saaminen sisältyy osatekijänä tähän politiikkaan, erityisesti yhteisölle tarpeellisten vertailujen suorittamiseksi,

tämän tehtävän suorittaminen edellyttää mahdollisimman tarkkoja tietoja investoinneista; yritysten on hiilen osalta Euroopan hiili- ja teräsyhteisön perustamissopimuksen ja ydinenergian osalta Euroopan atomienergiayhteisön perustamissopimuksen mukaisesti ilmoitettava investointihankkeensa; näitä tietoja olisi täydennettävä raakaöljy-, maakaasu- ja sähköalaa koskevilla tiedoilla, ja tämän vuoksi komission on tarpeen saada tietoonsa näiden alojen yhteistä etua koskevat investointihankkeet,

voidakseen hoitaa tehtävänsä komission olisi saatava hyvissä ajoin tiedot myös kaikista näihin hankkeisiin tehdyistä olennaisista muutoksista, erityisesti niiden toteuttamisajan ja suunnitellun kapasiteetin osalta; siten myös näiden tietojen ilmoittaminen on välttämätöntä,

jäsenvaltioiden olisi tämän vuoksi toimitettava komissiolle tiedot mahdollisine huomautuksineen niiden alueelle suunnitelluista hiilivetyjen ja sähköenergian tuotantoa, varastointia ja jakelua koskevista investointihankkeista; tämän vuoksi henkilöillä tai yrityksillä olisi oltava velvoite toimittaa kyseiset tiedot jäsenvaltioille,

tietyillä jäsenvaltioilla ei ole tarvetta pitää voimassa asianomaisia henkilöitä ja yrityksiä koskevaa velvoitetta saadakseen tietoonsa investointihankkeet, jotka on myöhemmin ilmoitettava komissiolle,

investointihankkeiden teknisten, rahoituksellisten, teollisten ja sosiaalisten näkökohtien vuoksi sähköalan hankkeet suunnitellaan yhä useammin vähintään viisi vuotta ennen töiden aloittamista,

tämän vuoksi olisi huolehdittava siitä, että komissiolle ilmoitetaan niistä sähköalan investointihankkeista, joihin liittyvien töiden arvioidaan alkavan viiden vuoden kuluessa kulloinkin kuluvan vuoden tammikuun 1 päivästä lukien,

raakaöljyn jalostuksessa ne investoinnit, jotka koskevat pohjaöljyn, kaasuöljyn, syöttöaineiden tai muiden öljytuotteiden rikinpoistolaitoksia, ovat yhä tärkeämpiä, jotta voitaisiin noudattaa yhteisössä hyväksyttäviä tiukkoja laatuvaatimuksia ympäristön pilaantumisen hallitsemiseksi,

Euroopan atomienergiayhteisön perustamissopimuksen 41 ja 42 artiklassa määrätään, että kaikista ydinalan investointihankkeista on ilmoitettava komissiolle viimeistään kolme kuukautta ennen ensimmäisten hankintasopimusten tekemistä hankkijoiden kanssa tai kolme kuukautta ennen töiden aloittamista; tämä johtaa kuitenkin siihen, että ilmoitus hankkeista annetaan, kun hanke on jo edennyt erittäin pitkälle, ja lisäksi ilmoittaminen tapahtuu investoinnin toteuttavan henkilön tai yrityksen aloitteesta ja näiden valitsemana ajankohtana,

jalostusteollisuuden auttamiseksi toteuttamaan suurten laitteistojen toimittamiseksi tarpeelliset investoinnit ja mukauttamiset sähköenergian hankkimista koskevien investointiohjelmien puitteissa komissiolle on ilmoitettava tiedot näihin ohjelmiin liittyvistä hankkeista riittävän ajoissa ennen niiden toteuttamista, jotta se voi toimittaa teollisuudelle tietoja, joiden tarkka muoto vaihtelee rakennussuunnitelmien osalta tehtyjen lopullisten sitoumusten asteen mukaisesti ja joiden perusteella voidaan asianmukaisesti arvioida mahdollisesti teknisellä, rahoituksellisella ja sosiaalisella tasolla aiheutuvat riskit,

sähkö- ja maakaasualalla yhteisön etua koskevia investointihankkeita ovat maan- ja merenalaisia siirtojohtoja sekä kaasuputkistoja koskevat hankkeet, jos ne muodostavat olennaisia yhteyksiä kansallisissa ja kansainvälisissä yhteenliitetyissä verkoissa sekä Euroopan laajuisissa verkoissa; komissio tarvitsee tietoa näistä hankkeista voidakseen suorittaa tehtävänsä sähkö- ja maakaasualalla, joten näiden hankkeiden ilmoittaminen komissiolle olisi varmistettava,

kokemus on osoittanut, että päivämäärät 15 helmikuuta ja 15 tammikuuta eivät suo henkilöille, yrityksille ja jäsenvaltioille riittävästi aikaa tarpeellisten tietojen keräämiseen,

olisi järkevää antaa komission vahvistaa tarvittaessa tietyt yksityiskohtaiset soveltamissäännöt, esimerkiksi tehtävien ilmoitusten muoto ja sisältö,

kokemus on osoittanut, että tietyt kerätyt tiedot edellyttävät saataviin etuihin nähden tarpeettoman suuria hallinnollisia velvoitteita; on tarpeen vähentää ja muuttaa kerättyjä tietoja, ja

tässä asetuksessa säädettyjen velvoitteiden täyttäminen ja kerättyjen tietojen luottamuksellisuus olisi varmistettava,

ON ANTANUT TÄMÄN ASETUKSEN:

1 artikla

1. Jäsenvaltioiden on ilmoitettava kunkin vuoden huhtikuun 15 päivään mennessä komissiolle tiedot, jotka ne ovat hankkineet 2 kohdan perusteella liitteessä luetelluista hiilivetyjen tai sähköenergian tuotantoa, kuljetusta, varastointia ja jakelua koskevista investointihankkeista, joiden käytännön toteuttaminen (töiden aloitus) on tarkoitus käynnistää kolmen vuoden kuluessa hiilivetyalaa koskevien hankkeiden osalta ja viiden vuoden kuluessa sähköalaa koskevien hankkeiden osalta; ilmoituksissa on otettava huomioon tilanteen viimeisin kehitys.

Jäsenvaltioiden on liitettävä ilmoituksiinsa mahdolliset huomautuksensa.

2. Edellä 1 kohdassa säädetyn velvoitteen täyttämiseksi asianomaisten henkilöiden ja yritysten on ilmoitettava ennen kunkin vuoden maaliskuun 15 päivää 1 kohdassa tarkoitetut hankkeet sille jäsenvaltiolle, jonka alueella ne aikovat hankkeet toteuttaa. Tätä säännöstä ei kuitenkaan sovelleta, jos kyseinen jäsenvaltio päättää käyttää muita keinoja tietojen toimittamiseksi komissiolle 1 kohdassa tarkoitetuista investointihankkeista.

3. Edellä 1 ja 2 kohdassa tarkoitetuissa ilmoituksissa on lisäksi osoitettava käytössä tai rakenteilla olevien tai kolmessa vuodessa käytöstä poistettavien kapasiteettien määrä.

4. Kun liitteessä tarkoitettuja kapasiteetteja tai mittoja lasketaan, jäsenvaltioiden, henkilöiden ja yritysten on otettava huomioon kaikki hankkeen osat siinä määrin kuin ne yhdessä ovat teknisesti jakamaton kokonaisuus, vaikka hanke toteutettaisiin useassa peräkkäisessä vaiheessa.

5. Edellä 1 ja 2 kohdassa tarkoitetuissa ilmoituksissa on lisäksi mainittava ne investointihankkeet, joiden pääasialliset ominaisuudet (esimerkiksi sijainti, urakoitsija, yritys ja tekniset ominaisuudet) toimivaltainen viranomainen voi joko kokonaan tai osittain tarkastaa myöhemmin tai jotka se voi lopullisesti hyväksyä.

2 artikla

1. Suunnitteilla tai rakenteilla olevia investointihankkeita koskevissa 1 artiklassa tarkoitetuissa ilmoituksissa on mainittava:

- investoinnin täsmällinen kohde ja laatu,

- suunniteltu kapasiteetti tai teho,

- käyttöön ottamisen todennäköinen ajankohta,

- käytettyjen raaka-aineiden laatu.

Suunniteltujen käytöstä poistamisten osalta ilmoituksissa on mainittava:

- laitosten laatu ja niiden kapasiteetti tai teho,

- käytöstä poistamisen todennäköinen päivämäärä.

2. Komissiolla on valtuudet, tässä asetuksessa ja sen liitteessä vahvistetuissa rajoissa, antaa soveltamissäännöksiä 1 artiklassa tarkoitettujen ilmoitusten muodosta, sisällöstä ja muista yksityiskohdista.

3 artikla

Komissio antaa neuvostolle yhteenvedon tiedoista, jotka on saatu tämän asetuksen mukaisesti.

4 artikla

Tämän asetuksen mukaisesti toimitetut tiedot ovat luottamuksellisia. Tämä säännös ei estä julkaisemasta yleisiä tietoja tai yhteenvetoja, jotka eivät sisällä yrityksiä koskevia yksittäisiä tietoja.

5 artikla

Jäsenvaltioiden on toteutettava tarvittavat toimenpiteet sen varmistamiseksi, että 1 artiklan 2 kohdan ja 4 artiklan velvoitteita noudatetaan.

6 artikla

Komissio antaa neuvostolle viiden vuoden kuluttua kertomuksen tämän asetuksen soveltamisesta ja omasta osuudestaan asetettujen tavoitteiden toteuttamisessa. Kertomukseen liitetään tarvittavat ehdotukset.

7 artikla

Kumotaan asetus (ETY) N:o 1056/72.

8 artikla

Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 22 päivänä huhtikuuta 1996.

Neuvoston puolesta

W. LUCHETTI

Puheenjohtaja

(1) EYVL N:o C 346, 23.12.1995, s. 10

(2) EYVL N:o C 17, 22.1.1996

(3) EYVL N:o C 18, 22.1.1996, s. 107

(4) EYVL N:o L 120, 25.5.1972, s. 7, asetus sellaisena kuin se on viimeksi muutettuna neuvoston asetuksella (ETY) N:o 1215/76 (EYVL N:o L 140, 28.5.1976, s. 1).

LIITE

INVESTOINTIHANKKEET

1. RAAKAÖLJY

1.1 Jalostus

- Tislauslaitokset, joiden kapasiteetti on vähintään 1 000 000 tonnia vuodessa.

- Tislauskapasiteetin lisäys yli 1 000 000 tonniin vuodessa.

- Reformointilaitokset/krakkauslaitokset, joiden kapasiteetti on vähintään 500 tonnia päivässä.

- Rikinpoistolaitokset raskaalle polttoöljylle, kaasuöljylle, syöttöaineille tai muille öljytuotteille.

Kemian teollisuuden laitoksia, jotka eivät tuota polttoöljyä tai moottoripolttonesteitä tai jotka tuottavat niitä vain sivutuotteina, ei oteta lukuun.

2. MAAKAASU

2.1 Kuljetus

- Rajat ylittävät kaasuputkistot sekä EY:n perustamissopimuksen 129 c artiklan mukaisesti vahvistetuissa suuntaviivoissa yksilöidyt yhteistä etua koskevat hankkeet.

- Nesteytetyn maakaasun maahantuontiterminaalit.

Sotilaallisiin tarkoituksiin käytettäviä kaasuputkistoja ja terminaaleja sekä putkistoja ja terminaaleja, joilla toimitetaan kaasua energiatuotteita tuottamattomiin tai niitä vain sivutuotteina tuottaviin kemian teollisuuden laitoksiin, ei oteta lukuun.

2.2 Jakelu

- Maanalaiset varastointilaitokset, joiden kapasiteetti on vähintään 150 000 000 m3.

Sotilaallisiin tarkoituksiin käytettäviä laitteistoja sekä laitteistoja, joilla toimitetaan kaasua energiatuotteita tuottamattomiin tai niitä vain sivutuotteina tuottaviin kemian teollisuuden laitoksiin, ei oteta lukuun.

3. SÄHKÖ

3.1 Tuotanto

- Lämpövoimalaitokset (generaattorit, joiden yksikköteho on vähintään 200 MW).

- Vesivoimalaitokset (voimalaitokset, joiden teho on vähintään 50 MW).

3.2 Siirto

- Ilmassa kulkevat siirtojohdot, jotka on suunniteltu vähintään 345 kV:n jännitteelle.

- Maan- tai merenalaiset siirtojohdot, jos ne on suunniteltu vähintään 100 kV:n jännitteelle ja jos ne muodostavat olennaisia yhteyksiä kansallisissa tai kansainvälisissä yhteenliitetyissä verkoissa.

- EY:n perustamissopimuksen 129 c artiklan mukaisesti vahvistetuissa suuntaviivoissa yksilöidyt yhteistä etua koskevat hankkeet.